b'\n_START_ARTICLE_\nDopingas Rusijoje\n_START_PARAGRAPH_\nDopingo vartojimas Rusijoje turi sistematini\xc5\xb3 bruo\xc5\xbe\xc5\xb3. D\xc4\x97l dopingo vartojimo i\xc5\xa1 Rusijos sportinink\xc5\xb3 buvo atimti 49 olimpiniai medaliai. Tai yra did\xc5\xbeiausias skai\xc4\x8dius i\xc5\xa1 vis\xc5\xb3 valstybi\xc5\xb3 ir daugiau nei tre\xc4\x8ddalis i\xc5\xa1 vis\xc5\xb3 atimt\xc5\xb3 medali\xc5\xb3.\n_START_SECTION_\n2014 m. \xc4\xaftarimai\n_START_PARAGRAPH_\nDidesnio \xc5\xbeiniasklaidos d\xc4\x97mesio \xc5\xa1i tema susilauk\xc4\x97 2014 m., kai Vokietijos televizija ARD prane\xc5\xa1\xc4\x97 apie Rusijoje vykstan\xc4\x8dius dopingo vartojimo sl\xc4\x97pimo atvejus ir prilygino \xc5\xa1i\xc4\x85 situacij\xc4\x85 su dopingo vartojimu Ryt\xc5\xb3 Vokietijoje. 2015 m. lapkrit\xc4\xaf Pasaulin\xc4\x97 antidopingo agent\xc5\xabra paskelb\xc4\x97 savo tyrimo i\xc5\xa1vadas ir d\xc4\x97l j\xc5\xb3 Tarptautin\xc4\x97 lengvosios atletikos federacija suspendavo visus Rusijos lengvosios atletikos sportininkus nuo dalyvavimo oficialiose var\xc5\xbeybose. V\xc4\x97liau JK antidopingo agent\xc5\xabra pad\xc4\x97jo Pasaulinei antidopingo agent\xc5\xabrai atlikti tyrimus Rusijoje, ta\xc4\x8diau susid\xc5\xabr\xc4\x97 su Rusijos Federacijos federalin\xc4\x97s saugumo tarnybos pasiprie\xc5\xa1inimu ir negal\xc4\x97jo baigti savo tyrim\xc5\xb3._NEWLINE_Po to, kai buv\xc4\x99s Rusijos antidopingo agent\xc5\xabros darbuotojas apkaltino savo \xc5\xa1al\xc4\xaf masi\xc5\xa1kai klastojant dopingo tyrim\xc5\xb3 rezultatus per 2014 m. \xc5\xbeiemos olimpines \xc5\xbeaidynes So\xc4\x8dyje, Pasaulin\xc4\x97 antidopingo agent\xc5\xabra paved\xc4\x97 mokslininkui Richard McLaren atlikti tyrim\xc4\x85.\n_START_SECTION_\n2017 m. suspendavimas\n_START_PARAGRAPH_\n2017 m. lapkrit\xc4\xaf Tarptautinio olimpinio komiteto speciali tyrimo komisija teig\xc4\x97, \xe2\x80\x9ekad dopingo tyrim\xc5\xb3 rezultat\xc5\xb3 keitimo schema buvo vienas i\xc5\xa1 did\xc5\xbeiausi\xc5\xb3 Olimpini\xc5\xb3 \xc5\xbeaidyni\xc5\xb3 s\xc4\x85\xc5\xbeiningumo ir reputacijos princip\xc5\xb3 pa\xc5\xbeeidim\xc5\xb3.\xe2\x80\x9c_NEWLINE_2017 m. gruod\xc5\xbeio 5 d. Tarptautinis olimpinis komitetas balsavimu nusprend\xc4\x97 suspenduoti Rusijos olimpin\xc4\xaf komitet\xc4\x85 ir pa\xc5\xa1alinti \xc5\xa1alies sportininkus i\xc5\xa1 2018 m. \xc5\xbeiemos olimpini\xc5\xb3 \xc5\xbeaidyni\xc5\xb3. Rusijos sportininkams gali b\xc5\xabti leista dalyvauti \xc5\xbeaidyn\xc4\x97se po olimpine v\xc4\x97liava, gavus Pranc\xc5\xabzijos politik\xc4\x97s Val\xc3\xa9rie Fourneyron vadovaujamos komandos leidim\xc4\x85. \xc5\xa0ioje komandoje bus Tarptautinio olimpinio komiteto, Pasaulin\xc4\x97s antidopingo agent\xc5\xabros ir Pasaulin\xc4\x97s tarptautini\xc5\xb3 sporto federacij\xc5\xb3 s\xc4\x85jungos specialaus padalinio nariai. Tuo pa\xc4\x8diu olimpinis komitetas visam gyvenimui pa\xc5\xa1alino V. Mutko i\xc5\xa1 olimpinio sporto d\xc4\x97l jo veiklos dopingo skandale._NEWLINE_2017 m. gruod\xc5\xbeio viduryje Tarptautinis olimpinis komitetas pri\xc4\x97m\xc4\x97 sprendim\xc4\x85 ir d\xc4\x97l 6 Rusijos ledo ritulio moter\xc5\xb3 rinktin\xc4\x97s atstovi\xc5\xb3 \xe2\x80\x93 d\xc4\x97l teigiamo dopingo testo visam gyvenimui buvo suspenduotos Inna Dubanok, Jekaterina Lebedeva, Jekaterina Pa\xc5\xa1kevi\xc4\x8d, Anna \xc5\xa0ibanova, Jekaterina Smolenceva ir Galina Skiba._NEWLINE_Anks\xc4\x8diau Rusijos prezidentas Vladimiras Putinas ir oficial\xc5\xabs asmenys min\xc4\x97jo, kad Rusijai b\xc5\xabt\xc5\xb3 pa\xc5\xbeeminimas dalyvauti sporto var\xc5\xbeybose be \xc5\xa1alies v\xc4\x97liavos. V\xc4\x97liau patar\xc4\x97jas teig\xc4\x97, kad Rusija nesiruo\xc5\xa1ia drausti savo sportininkams dalyvauti \xc5\xa1iose \xc5\xbeaidyn\xc4\x97se po neutralia v\xc4\x97liava.'